RO Jurnalul Oficial al Uniunii Europene C 250/16

Comunicare a Autorității de Supraveghere AELS privind regulile de acces la dosarul Autorității de Supraveghere AELS în cazurile care intră sub incidența articolelor 53, 54 și 57 din Acordul privind SEE

(2007/C 250/06)

A. Prezenta comunicare este emisă în conformitate cu normele Acordului privind Spațiul Economic European (denumit în continuare „Acordul privind SEE”) și ale Acordului dintre statele AELS privind înființarea unei Autorități de Supraveghere și a unei Curți de Justiție (denumit în continuare „Acordul privind Autoritatea de Supraveghere și Curtea”).

B. Comisia Europeană (denumită în continuare „Comisia”) a emis o comunicare intitulată „Comunicarea Comisiei privind regulile de acces la dosarul Comisiei în cazurile care intră sub incidența articolelor 81 și 82 din Tratatul CE, articolelor 53, 54 și 57 din Acordul privind SEE și a Regulamentului (CE) nr. 139/2004 al Consiliului” (1). Respectivul act, care nu are caracter obligatoriu, stabilește principiile pe care Comisia le aplică pentru a acorda acces la dosarul Comisiei în conformitate cu articolul 27 alineatele (1) și (2) din Regulamentul (CE) nr. 1/2003 al Consiliului (2), articolul 15 alineatul (1) din Regulamentul (CE) nr. 773/2004 al Comisiei (3), articolul 18 alineatele (1) și (3) din Regulamentul (CE) nr. 139/2004 al Consiliului (4) și articolul 17 alineatul (1) din Regulamentul (CE) nr. 802/2004 al Comisiei (5).

C. Autoritatea de Supraveghere AELS consideră că actul menționat anterior are relevanță pentru SEE. Pentru a menține condiții egale de concurență și pentru a asigura aplicarea uniformă a regulilor de concurență SEE în Spațiul Economic European, Autoritatea de Supraveghere AELS adoptă prezenta comunicare pe baza competențelor care i-au fost conferite prin articolul 5 alineatul (2) litera (b) din Acordul privind Autoritatea de Supraveghere și Curtea. Aceasta intenționează să respecte principiile și normele prevăzute în prezenta comunicare în aplicarea regulilor SEE relevante într-un caz particular.

I. INTRODUCERE ȘI OBIECTUL COMUNICĂRII

1. Accesul la dosarul Autorității de Supraveghere AELS reprezintă una dintre garanțiile procedurale care au ca scop aplicarea principiului egalității armelor și protejării drepturilor la apărare. Accesul la dosar este prevăzut la articolul 27 alineatele (1) și (2) din Capitolul II al Protocolului 4 la Acordul privind Autoritatea de Supraveghere și Curtea (denumit în continuare „Capitolul II”) (6), articolul 15 alineatul (1) din Capitolul III din Protocolul 4 la Acordul privind Autoritatea de Supraveghere și Curtea (denumit în continuare „Capitolul III”) (7) și articolul 18 alineatele (1) și (3) din Capitolul XIII din Protocolul 4 la Acordul privind Autoritatea de Supraveghere și Curtea (8) (denumit în continuare „Capitolul XIII”) (9). În conformitate cu aceste dispoziții, înainte de luarea deciziilor în temeiul articolelor 7, 8, 23 și 24 alineatul (2) din Capitolul III și al articolului 6 alineatul (3), articolului 7 alineatul (3), articolului 8 alineatele (2)-(6), articolele 14 și 15 din Capitolul XIII, Autoritatea acordă persoanelor, întreprinderilor sau asociațiilor de întreprinderi, după caz, oportunitatea de a-și expune punctul de vedere în legătură cu obiecțiile ridicate împotriva lor, acestea având drept de acces la dosarul Autorității pentru a se respecta în totalitate drepturile la apărare ale acestora în cadrul procedurilor. Prezenta comunicare prevede cadrul pentru exercitarea dreptului stabilit în cadrul acestor dispoziții. Aceasta nu acoperă posibilitatea furnizării de documente în contextul altor proceduri. Prezenta comunicare nu aduce niciun prejudiciu interpretării acestor dispoziții de către Curtea AELS, Curtea de Justiție și Tribunalul de Primă Instanță al Comunităților Europene.

2. Dreptul specific subliniat anterior este diferit de Normele generale ale Autorității privind accesul la documente (10), care sunt supuse unor criterii și excepții diferite și care au un scop diferit.

3. Termenul acces la dosar este utilizat în cadrul prezentei notificări exclusiv cu sensul de acces acordat persoanelor, întreprinderilor sau asociațiilor de întreprinderi cărora Autoritatea de Supraveghere AELS le-a adresat comunicarea obiecțiilor. Prezenta comunicare clarifică cine are acces la dosar în acest sens.

4. Același termen sau termenul de acces la documente este, de asemenea, utilizat în capitolele menționate anterior în ceea ce privește reclamațiile sau alte părți implicate. Totuși, aceste situații sunt diferite de situația destinatarilor declarației de obiecții și, prin urmare, nu intră sub incidența definiției accesului la dosar în sensul prezentei notificări. Aceste situații conexe sunt tratate într-o secțiune separată a comunicării.

5. De asemenea, prezenta comunicare explică la ce fel de informații este acordat accesul, când se acordă accesul și care sunt procedurile pentru punerea în aplicare a accesului la dosar.

6. Regulile privind accesul la dosar stabilite în prezenta comunicare iau în considerare versiunile modificate ale Capitolului II, Capitolului III și Capitolului XIII (11), precum și Decizia nr. 177/02/COL a Autorității de Supraveghere AELS din 30 octombrie 2002 privind termenii de referință pentru agenții de audiere în anumite proceduri privind concurența (12). De asemenea, iau în considerare precedentul juridic recent al Curții de Justiție și Tribunalului de Primă Instanță al Comunităților Europene (13) și practica dezvoltată de Autoritatea de Supraveghere AELS, precum și practica dezvoltată de Comisie de la adoptarea comunicării Comisiei din 1997 privind accesul la dosar (14).

II. DOMENIUL DE APLICARE A ACCESULUI LA DOSAR

A. Cine are dreptul de acces la dosar?

7. Accesul la dosar în conformitate cu dispozițiile menționate la alineatul (1) are ca scop acordarea posibilității exercitării efective a drepturilor la apărare împotriva obiecțiilor ridicate de către Autoritatea de Supraveghere AELS. În acest scop, atât în cazurile prevăzute la articolele 53 și 54 din Acordul privind SEE cât și în cazurile prevăzute la articolul 57 din Acordul privind SEE, accesul este acordat, la cerere, persoanelor, întreprinderilor sau asociațiilor de întreprinderi (15), după caz, cărora Autoritatea le-a adresat obiecțiile (16) (denumite în continuare „părțile”).

B. La ce fel de documente este acordat accesul?

1. Conținutul dosarului Autorității de Supraveghere AELS

8. „Dosarul Autorității de Supraveghere AELS” într-o investigație a concurenței (denumit în continuare „dosarul”) este alcătuit din toate documentele (17) care au fost obținute, produse și/sau asamblate de către Direcția Concurență și Ajutor de Stat a Autorității de Supraveghere AELS, în timpul investigației.

9. Pe parcursul investigației, în temeiul articolelor 20, 21 și 22 alineatul (2) din Capitolul II și al articolelor 12 și 13 din Capitolul XIII, Autoritatea de Supraveghere AELS poate colecta o serie de documente, dintre care unele, ca urmare a unei examinări mai detaliate, se pot dovedi a nu avea legătură cu cazul în cauză. Aceste documente pot fi restituite întreprinderii de la care au fost obținute. La restituire, aceste documente nu vor mai fi considerate parte din dosar.

2. Documente accesibile

10. Părțile trebuie să aibă posibilitatea de a lua cunoștință de informațiile din dosarul Autorității de Supraveghere AELS, astfel încât, pe baza acestor informații, acestea să poată să-și exprime punctele de vedere în legătură cu concluziile preliminare ale Autorității în cadrul obiecțiilor sale. În acest scop, părțile vor avea acces la toate documentele care formează dosarul Autorității, definite la alineatul (8), cu excepția documentelor interne, a secretelor de afaceri ale altor întreprinderi, sau a altor informații confidențiale (18).

11. Rezultatele unui studiu întreprins în legătură cu procedurile sunt accesibile împreună cu termenii de referință și metodologia studiului. Totuși, pot fi necesare precauții în vederea protejării drepturilor de proprietate intelectuală.

3. Documente inaccesibile

3.1. Documente interne

3.1.1. Principii generale

12. Documentele interne pot să nu aibă nici caracter incriminator, nici disculpator (19). Acestea nu sunt considerate ca făcând parte din probele pe care Autoritatea de Supraveghere AELS se poate baza în evaluarea cazului. Astfel, părțile nu vor avea acces la documentele interne din dosarul Autorității (20). Dată fiind lipsa valorii probatorii a acestora, restricția privind accesul la documentele interne nu aduce atingere exercitării adecvate a dreptului părților la apărare (21).

13. Autoritatea de Supraveghere AELS nu are obligația de a întocmi procese-verbale ale reuniunilor (22) cu persoane sau întreprinderi. În cazul în care Autoritatea dorește să înregistreze ce s-a discutat, aceste documente reprezintă interpretarea proprie a Autorității asupra subiectelor dezbătute în cadrul reuniunilor, și din acest motiv acestea sunt clasificate documente interne. Dar, în cazul în care persoana sau întreprinderea în cauză a convenit aceste procese-verbale, ele vor deveni accesibile după ștergerea secretelor de afaceri sau a altor informații confidențiale. Aceste procese-verbale convenite sunt considerate ca făcând parte din probele pe care Autoritatea se poate baza în evaluarea cazului (23).

14. În cazul unui studiu efectuat în legătură cu procedurile, corespondența dintre Autoritatea de Supraveghere AELS și contractantul său, care conține evaluarea muncii contractantului sau care este legată de aspectele financiare ale studiului, este considerată document intern și, prin urmare, nu va fi accesibilă.

3.1.2. Corespondența cu alte autorități publice

15. Un caz particular de documente interne este corespondența dintre Autoritatea de Supraveghere AELS și alte autorități publice și documentele interne primite de la aceste autorități. Exemple de astfel de documente inaccesibile includ: — corespondența dintre Autoritate și autoritățile de concurență din statele AELS, sau între acestea din urmă (24), — corespondența dintre Autoritate și alte autorități publice din statele AELS (25), — corespondența dintre Autoritate, Comisie și autoritățile publice din statele membre ale UE, — corespondența dintre Autoritate și autoritățile publice din alte țări, inclusiv autoritățile de concurență din aceste țări.

16. În anumite situații excepționale, se acordă accesul la documentele furnizate de statele AELS, Comisie sau statele membre ale UE, după ștergerea secretelor de afaceri sau a altor informații confidențiale. Autoritatea de Supraveghere AELS va consulta entitatea care a depus documentul respectiv înainte de a acorda accesul la acesta, în vederea identificării secretelor de afaceri sau a altor informații confidențiale. Acesta este cazul documentelor furnizate de statele AELS care conțin alegații aduse împotriva părților, pe care Autoritatea de Supraveghere AELS trebuie să le examineze, sau care sunt considerate probe în procesul de investigație, într-o modalitate similară cu documentele furnizate de părțile private. Aceste considerente se aplică, în special, în ceea ce privește: — documentele și informațiile schimbate în conformitate cu articolul 12 din Capitolul II și informațiile furnizate Autorității în conformitate cu articolul 18 alineatul (6) din Capitolul II, — plângerile depuse de un stat AELS în temeiul articolului 7 alineatul (2) din Capitolul II. Accesul se acordă și la documentele furnizate de statele SEE sau Comisie în măsura în care acestea sunt relevante pentru apărarea părților în ceea ce privește exercitarea competenței de către Autoritatea de Supraveghere AELS (26).

3.2. Informații confidențiale

17. Dosarul Autorității de Supraveghere AELS poate include, de asemenea, documente care conțin două categorii de informații, secrete de afaceri și alte informații confidențiale, la care accesul poate fi restricționat parțial sau în totalitate (27). Accesul este acordat, acolo unde este posibil, la versiuni neconfidențiale ale informațiilor originale. În cazul în care confidențialitatea poate fi asigurată numai prin rezumarea informațiilor relevante, accesul va fi acordat la rezumatul acestora. Toate celelalte documente vor fi accesibile în versiunea originală.

3.2.1. Secrete de afaceri

18. În măsura în care divulgarea informațiilor privind activitatea economică a unei întreprinderi ar putea avea ca rezultat prejudicierea gravă a respectivei întreprinderi, aceste informații sunt considerate secrete de afaceri (28). Exemple de informații care pot fi clasificate ca fiind secrete de afaceri includ: Informațiile tehnice și/sau financiare referitoare la know-how-ul întreprinderii, metodele de evaluare a costurilor, secretele și procesele de producție, sursele de furnizare, cantitățile produse și vândute, cotele de piață, lista clienților și a distribuitorilor, planurile de marketing, structura costurilor și a prețurilor și strategia de vânzări.

3.2.2. Alte informații confidențiale

19. Categoria „alte informații confidențiale” include informațiile care nu sunt considerate secrete de afaceri, dar care pot fi considerate confidențiale, în măsura în care divulgarea lor ar prejudicia în mod semnificativ o persoană sau o întreprindere. În funcție de circumstanțele specifice ale fiecărui caz, în această categorie pot intra informațiile furnizate de terțe părți privind întreprinderile care pot exercita o presiune economică sau comercială considerabilă asupra concurenței sau a partenerilor de afaceri, a clienților sau a furnizorilor. Refuzul de a divulga acestor întreprinderi anumite scrisori primite de la clienții lor este legal, deoarece divulgarea acestora poate expune foarte ușor autorii lor la riscul adoptării de măsuri de retorsiune (29). Prin urmare, noțiunea de alte informații confidențiale poate include informațiile care ar da părților posibilitatea de a identifica autorii plângerilor sau alte terțe părți, când acestea doresc în mod justificat să își păstreze anonimatul.

20. Categoria alte informații confidențiale include, de asemenea, secretele militare.

3.2.3. Criterii pentru acceptarea cererilor de păstrare a confidențialității

21. Informațiile vor fi clasificate ca fiind confidențiale dacă persoana sau întreprinderea în cauză a depus o cerere în acest sens, iar această cerere a fost acceptată de către Autoritatea de Supraveghere AELS (30).

22. Cererile de păstrare a confidențialității trebuie să vizeze informațiile incluse în sfera descrierilor de mai sus, a secretelor de afaceri sau a altor informații confidențiale. Motivele pentru care se solicită ca informațiile să fie considerate secrete de afaceri sau alte informații confidențiale trebuie să fie justificate (31). Cererile de păstrare a confidențialității pot să vizeze în mod normal numai informațiile obținute de către Autoritatea de Supraveghere AELS de la aceeași persoană sau întreprindere și nu informațiile care provin din alte surse.

23. Informațiile referitoare la o întreprindere dar care sunt deja cunoscute în afara întreprinderii (în cazul unui grup, în afara grupului), sau în afara asociației căreia acestea au fost comunicate de către respectiva întreprindere, nu vor fi considerate în mod normal ca fiind confidențiale (32). Informațiile care și-au pierdut importanța comercială, de exemplu din cauza trecerii timpului, nu mai pot fi considerate confidențiale. Ca regulă generală, Autoritatea de Supraveghere AELS consideră că informațiile care se referă la cifra de afaceri a părților, la vânzările acestora, datele privind cota de piață și informațiile similare cu o vechime de peste 5 ani nu mai sunt considerate confidențiale (33).

24. În procedurile în temeiul articolelor 53 și 54 din Acordul privind SEE, calificarea unei informații ca fiind confidențială nu reprezintă o interzicere a divulgării acesteia dacă respectiva informație este necesară pentru dovedirea unei presupuse încălcări („document cu caracter inculpator”) sau ar putea fi necesară în vederea exonerării unei părți („document cu caracter exonerator”). În acest caz, necesitatea protejării drepturilor la apărare a părților prin furnizarea celui mai larg acces posibil la dosarul Autorității de Supraveghere AELS poate echilibra preocuparea de a proteja informațiile confidențiale ale altor părți (34). Este responsabilitatea Autorității de a evalua dacă aceste circumstanțe se aplică unei situații specifice. Pentru aceasta, este necesară o evaluare a tuturor elementelor relevante, inclusiv: — relevanța informațiilor în stabilirea faptului dacă a fost săvârșită sau nu o încălcare, și valoarea probatorie a acesteia, — dacă informațiile sunt indispensabile, — gradul de sensibilitate pe care îl implică (în ce măsură divulgarea informațiilor ar prejudicia interesele persoanei sau ale întreprinderii în cauză), — opinia preliminară asupra gravității presupusei încălcări. Considerente similare se aplică procedurilor în temeiul articolului 57 din Acordul privind SEE în cazul în care divulgarea informațiilor este considerată necesară de către Autoritatea de Supraveghere AELS în scopul procedurii (35).

25. În cazul în care Autoritatea de Supraveghere AELS intenționează să divulge Informații, persoana sau întreprinderea în cauză va avea posibilitatea de a furniza o versiune neconfidențială a documentelor care conțin respectivele informații, cu aceeași valoare probatorie ca documentele originale (36).

C. Când este acordat accesul la dosar?

26. Înaintea comunicării declarației de obiecții a Autorității de Supraveghere AELS în conformitate cu prevederile menționate în alineatul (1), părțile nu au niciun drept de acces la dosar.

1. În procedurile antitrust în temeiul articolelor 53 și 54 din Acordul privind SEE

27. Accesul la dosar va fi acordat la cerere și, în mod normal, o singură dată, după comunicarea obiecțiilor Autorității de Supraveghere AELS către părți, în vederea asigurării principiului egalității armelor și a protejării drepturilor la apărare. Ca regulă generală, prin urmare, nu se va acorda accesul la replicile altor părți la obiecțiile Autorității. Totuși, accesul la documentele primite va fi acordat părții după comunicarea obiecțiilor, în etapele ulterioare ale procedurii administrative, dacă aceste documente pot reprezenta noi probe — cu caracter incriminator sau disculpator —, în ceea ce privește afirmațiile privind partea respectivă în comunicarea obiecțiilor a Autorității de Supraveghere AELS. Acesta este îndeosebi cazul în care Autoritatea intenționează să se bazeze pe noile dovezi.

2. În procedurile în temeiul articolului 57 din Acordul privind SEE

28. În conformitate cu articolul 18 alineatele (1) și (3) din Capitolul XIII (37), accesul la dosarul Autorității de Supraveghere AELS va fi acordat, la cerere, părților care au depus o notificare, în fiecare etapă a procedurii, după comunicarea obiecțiilor Autorității și până la consultarea Comitetului Consultativ. În schimb, prezenta comunicare nu tratează posibilitatea furnizării de documente înainte ca Autoritatea să-și prezinte obiecțiile întreprinderilor în temeiul articolului 57 din Acordul privind SEE și al Capitolului XIII.

III. SITUAȚII CARACTERISTICE PRIVIND RECLAMANȚII ȘI ALTE PĂRȚI IMPLICATE

29. Prezenta secțiune se referă la situațiile în care Autoritatea de Supraveghere AELS poate sau trebuie să acorde accesul la anumite documente din dosarul său reclamanților din procedurile antitrust și altor părți implicate în procedurile de concentrare. Indiferent de terminologia utilizată în regulamentele de aplicare antitrust și concentrare (38), aceste două situații sunt diferite — din punct de vedere al sferei, termenelor și drepturilor — de accesul la dosar, așa cum este definit în secțiunea anterioară din prezenta comunicare.

A. Furnizarea de documente reclamanților din procedurile antitrust

30. Reclamanții nu au aceleași drepturi și garanții ca și părțile investigate (39). Prin urmare, reclamanții nu pot invoca dreptul de acces la dosar așa cum este stabilit pentru părți.

31. Totuși, un reclamant care, în conformitate cu articolul 7 alineatul (1) din Capitolul III, a fost informat asupra intenției Autorității de Supraveghere AELS de a respinge plângerea acestuia (40), poate solicita accesul la documentele pe baza cărora Autoritatea și-a fondat evaluarea provizorie (41). Reclamantului i se va acorda accesul la aceste documente o singură dată, după emiterea scrisorii prin care reclamantul este informat asupra intenției Autorității de a-i respinge plângerea.

32. Reclamanții nu au dreptul de acces la secretele de afaceri sau alte informații confidențiale pe care Autoritatea de Supraveghere AELS le-a obținut pe parcursul investigației sale (42).

B. Furnizarea de documente altor părți implicate în procedurile de concentrare

33. Accesul la dosarul din procedurile de concentrare va fi acordat, de asemenea, la cerere, altor părți implicate care au fost informate în legătură cu obiecțiile, în măsura în care acest lucru este necesar în scopul elaborării comentariilor lor (43).

34. Astfel de alte părți implicate sunt părțile la concentrarea economică propusă, altele decât părțile care au depus o notificare, cum ar fi vânzătorul și întreprinderea care este ținta concentrării economice (44).

IV. PROCEDURA PENTRU PUNEREA ÎN APLICARE A ACCESULUI LA DOSAR

A. Procedura de pregătire

35. Orice persoană care furnizează informații sau depune comentarii în una dintre situațiile menționate în prezenta comunicare, sau care furnizează ulterior informații suplimentare Autorității de Supraveghere AELS pe parcursul acelorași proceduri, are obligația de a identifica în mod clar orice material pe care îl consideră ca fiind confidențial, specificând motivele, și de a furniza o versiune separată neconfidențială până la data stabilită de Autoritate pentru exprimarea punctului de vedere (45): (a) În procedurile antitrust — destinatarul unei comunicări a obiecțiilor a Autorității care își exprimă punctele de vedere în legătură cu obiecțiile (46), — un reclamant care își exprimă punctele de vedere în legătură cu declarația de obiecții a Autorității (47), — orice altă persoană fizică sau juridică ce depune o cerere de audiere și prezintă un interes suficient, sau care este invitată de către Autoritate să-și exprime punctele de vedere, și care își exprimă punctele de vedere în scris sau pe cale verbală în cadrul unei audieri (48), — un reclamant care își exprimă punctele de vedere în legătură cu scrisoarea Autorității prin care este informat asupra intenției Autorității de a respinge plângerea depusă (49). (b) În procedurile de concentrare — părțile care au depus o notificare sau alte părți implicate care își exprimă punctele de vedere în legătură cu obiecțiile Autorității adoptate în vederea luării unei decizii în ceea ce privește o cerere de derogare de la suspendarea unei concentrări economice și care afectează în mod negativ una sau mai multe dintre aceste părți, sau în legătură cu o decizie provizorie adoptată în această problemă (50), — părțile care au depus o notificare și cărora Autoritatea le-a adresat comunicarea obiecțiilor, alte părți implicate care au fost informate în legătură cu aceste obiecții sau părțile cărora Autoritatea le-a adresat obiecțiile în vederea aplicării unei amenzi sau a plății periodice a unei penalități, și care își depun comentariile în legătură cu obiecțiile (51), — terțe persoane care depun o cerere de audiere, sau orice altă persoană fizică sau juridică invitată de către Autoritate să-și exprime punctele de vedere, și care își exprimă punctele de vedere în scris sau pe cale verbală în cadrul unei audieri (52), — orice persoană care furnizează informații în conformitate cu articolul 11 din Capitolul XIII.

36. În plus, Autoritatea de Supraveghere AELS poate solicita întreprinderilor (53), în toate cazurile în care acestea furnizează sau au furnizat documente, să identifice documentele sau părțile din documente, considerate ca incluzând secrete de afaceri sau alte informații confidențiale care le aparțin, și să identifice întreprinderile în legătură cu care aceste documente trebuie considerate confidențiale (54).

37. În scopul soluționării rapide a cererilor de păstrare a confidențialității menționate la alineatul (36) de mai sus, Autoritatea de Supraveghere AELS poate stabili un termen limită în care întreprinderile: (i) își vor fonda cererea de păstrare a confidențialității în ceea ce privește fiecare document individual sau o parte din document; (ii) vor furniza Autorității versiunea neconfidențială a documentelor, din cadrul căreia paginile confidențiale vor fi șterse (55). În procedurile antitrust, întreprinderile în cauză vor furniza, de asemenea, în termenul limită amintit, o descriere concisă a fiecărei informații șterse (56).

38. Versiunile neconfidențiale și descrierile informațiilor șterse trebuie stabilite într-o modalitate care să permită oricărei părți care are acces la dosar să stabilească dacă informațiile șterse pot fi relevante pentru apărarea sa și, prin urmare, dacă există motive suficiente pentru a solicita Autorității de Supraveghere AELS să acorde accesul la informațiile pretinse a fi confidențiale.

B. Tratarea informațiilor confidențiale

39. În procedurile antitrust, în cazul în care întreprinderile nu respectă dispozițiile prevăzute la alineatele (35)-(37) de mai sus, Autoritatea de Supraveghere AELS poate presupune că documentele sau declarațiile în cauză nu conțin informații confidențiale (57). Prin urmare, Autoritatea poate presupune că întreprinderea nu are obiecții privind divulgarea în întregime a documentelor sau a declarațiilor în cauză.

40. Atât în procedurile antitrust cât și în procedurile în temeiul articolului 57 din Acordul privind SEE, în cazul în care persoana sau întreprinderea în cauză respectă condițiile stabilite la alineatele (35)-(37) de mai sus, dacă acestea sunt aplicabile, Autoritatea de Supraveghere AELS: — va accepta în mod provizoriu cererile care par fondate, sau — va informa persoana sau întreprinderea în cauză asupra faptului că nu este de acord cu cererea de păstrare a confidențialității, în totalitate sau parțial, dacă este evident că cererea este nefondată.

41. Autoritatea de Supraveghere AELS poate retrage acceptarea provizorie a cererii de păstrare a confidențialității, în totalitate sau parțial, într-o etapă ulterioară.

42. În cazul în care Direcția Concurență și Ajutor de Stat a Autorității de Supraveghere AELS nu este de acord cu cererea de păstrare a confidențialității de la început sau dacă este de părere că acceptarea provizorie a cererii de păstrare a confidențialității ar trebui retrasă, și astfel intenționează să divulge informații, acesta va acorda persoanei sau întreprinderii în cauză oportunitatea de a-și exprima punctele de vedere. În aceste cazuri, Direcția Concurență și Ajutor de Stat va informa în scris persoana sau întreprinderea asupra intenției sale de a divulga informațiile, își va prezenta motivele și va stabili un termen limită în care această persoană sau întreprindere îl poate informa în scris în legătură cu punctele sale de vedere. În cazul în care, după depunerea punctelor de vedere, dezacordul privind cererea de păstrare a confidențialității persistă, chestiunea va fi examinată de către consilierul-audiator, în conformitate cu termenii de referință aplicabili ai Autorității de Supraveghere AELS pentru consilierii-audiatori (58).

43. În cazul în care există riscul ca o întreprindere, care poate exercita o presiune economică sau comercială considerabilă asupra concurenței sau a partenerilor de afaceri, a clienților sau furnizorilor săi, să adopte măsuri de retorsiune împotriva acestora, ca urmare a colaborării lor în investigația desfășurată de Autoritatea de Supraveghere AELS (59), Autoritatea va proteja anonimatul autorilor acordând accesul la o versiune neconfidențială sau la un rezumat al răspunsurilor în cauză (60). Cererile de păstrare a anonimatului în astfel de circumstanțe, precum și cererile de păstrare a anonimatului în temeiul punctului 81 din comunicarea Autorității privind tratarea plângerilor (61) vor fi tratate în conformitate cu alineatele (40)-(42) de mai sus.

C. Acordarea accesului la dosar

44. Autoritatea de Supraveghere AELS poate stabili că accesul la dosar va fi acordat prin una dintre modalitățile următoare, luându-se în considerare mijloacele tehnice ale părților: — prin intermediul unui(unor) CD-ROM(uri) sau al altui dispozitiv de stocare a datelor electronice care poate fi disponibil în viitor, — prin copii ale dosarului accesibil pe suport de hârtie trimise acestora prin poștă, — printr-o invitație a acestora de a examina dosarul accesibil la sediul Autorității. Autoritatea poate alege orice combinație a acestor metode.

45. Pentru a facilita accesul la dosar, părțile vor primi o listă a documentelor care stabilește conținutul dosarului Autorității de Supraveghere AELS, conform celor stabilite la alineatul (8) de mai sus.

46. Accesul este acordat la probele din cadrul dosarului Autorității de Supraveghere AELS, în formă originală: Autoritatea nu are obligația de a furniza traducerea documentelor din dosar (62).

47. În cazul în care o parte consideră că, după ce i-a fost acordat accesul la dosarul, pentru apărarea sa, este necesar să cunoască informațiile specifice inaccesibile, aceasta poate depune o cerere justificată în acest sens la Autoritatea de Supraveghere AELS. In cazul în care serviciile Direcției Concurență și Ajutor de Stat nu sunt în postura de a accepta cererea și dacă partea nu este de acord cu aceasta, chestiunea va fi soluționată de către Agentul de audiere, în conformitate cu termenii de referință aplicabili pentru agenții de audiere (63).

48. Accesul la dosar în conformitate cu prezenta comunicare este acordat cu condiția ca informațiile obținute în acest fel să fie utilizate numai în scopul procedurilor judiciare sau administrative în vederea aplicării regulilor de concurență din Acordul privind SEE în cauză în cadrul respectivelor proceduri administrative (64). În cazul în care informațiile sunt utilizate în alt scop, oricând în timp, cu participarea unui avocat extern, Autoritatea de Supraveghere AELS poate raporta incidentul la baroul de care respectivul avocat aparține, în vederea aplicării unei acțiuni disciplinare.

49. Cu excepția alineatelor (45) și (47), prezenta secțiune C este aplicabilă, în egală măsură, acordării accesului la documente Reclamanților (în procedurile antitrust) și altor părți implicate (în procedurile de concentrare).

(1) JO C 325, 22.12.2005, p. 7.

(2) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1).

(3) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(4) Regulamentul (CE) nr. 139/2004 al Consiliului din 20 ianuarie 2004 privind controlul concentrărilor economice între întreprinderi (JO L 24, 29.1.2004, p. 1).

(5) Regulamentul (CE) nr. 802/2004 al Comisiei din 21 aprilie 2004 de punere în aplicare a Regulamentului (CE) nr. 139/2004 al Consiliului privind controlul concentrărilor economice între întreprinderi (JO L 133, 30.4.2004, p. 1). Corectat în JO L 172, 6.5.2004, p. 9.

(6) În conformitate cu Acordul de modificare a Protocolului 4 la Acordul între Statele AELS privind înființarea unei Autorități de Supraveghere și a unei Curți de Justiție din 24 septembrie 2004, care a intrat în vigoare la 20 mai 2005, Capitolul II din Protocolul 4 la Acordul privind Autoritatea de Supraveghere și Curtea se reflectă în mare parte în Regulamentul (CE) nr. 1/2003 care stă la baza AELS.

(7) Ca urmare a intrării în vigoare a Acordului de modificare a Protocolului 4 la Acordul între Statele AELS privind înființarea unei Autorități de Supraveghere și a unei Curți de Justiție din 3 decembrie 2004, la 1 iulie 2005, Capitolul III din Protocolul 4 la Acordul privind Autoritatea de Supraveghere și Curtea reflectă Regulamentul (CE) nr. 773/2004.

(8) În conformitate cu Acordul din 4 iunie 2004 de modificare a Protocolului 4 la Acordul între Statele AELS privind înființarea unei Autorități de Supraveghere și a unei Curți de Justiție, care a intrat în vigoare la 20 mai 2005, articolul 4 alineatele (4)-(5) și articolele 6-24 din Capitolul XIII corespund articolelor din Regulamentul (CE) nr. 139/2004, numerotate în mod identic. [Articolele 1-3, 4 alineatul (1)-(3) și 5 din regulamentul respectiv se regăsesc în actul menționat în punctul 1 din Anexa XIV la Acordul privind SEE [Regulamentul (CE) nr. 139/2004]].

(9) Accesul la dosar este prevăzut, de asemenea, și în articolul 17 alineatul (1) din Regulamentul (CE) nr. 802/2004 al Comisiei din 21 aprilie 2004 de punere în aplicare a Regulamentului (CE) nr. 139/2004 al Consiliului privind controlul concentrărilor economice între întreprinderi (JO L 133, 30.4.2004, p. 1). Corectat în JO L 172, 6.5.2004, p. 9 (denumit în continuare „Regulamentul Comisiei de punere în aplicare a fuziunilor”). Se preconizează că acest regulament al Comisiei va fi inclus în Acordul privind SEE și Acordul privind Autoritatea de Supraveghere și Curtea. După cum se estimează că Protocolul 4 la Acordul privind Autoritatea de Supraveghere și Curtea, în momentul modificării, va conține prevederile care corespund celor din cadrul Regulamentului Comisiei de punere în aplicare a fuziunilor, Autoritatea de Supraveghere AELS va lua în considerare în cele ce urmează și va face referire la Regulamentul Comisiei de punere în aplicare a fuziunilor.

(10) A se vedea Orientările cu scop informativ ale Autorității de Supraveghere AELS la adresa:

http://www.eftasurv.int/information/dbaFile449.html

(11) Precum și Regulamentul Comisiei de punere în aplicare a fuziunilor, a se vedea nota 9 de mai sus.

(12) JO L 80, 27.3.2003, p. 27 și Suplimentul SEE la JO nr. 16, 27.3.2003, p. 2.

(13) În particular, cazurile conexate T-25/95 et al., Cimenteries CBR SA et al./Comisie, [2000] ECR II-0491. Articolul 6 din Acordul privind SEE prevede că, fără a aduce atingere dezvoltărilor ulterioare de jurisprudență, dispozițiile acestui Acord, în măsura în care sunt identice în substanță cu normele corespondente din Tratatul de instituire a Comunității Europene și Tratatul de instituire a Comunității Europene a Cărbunelui și Oțelului, și cu actele adoptate în aplicarea acestor două tratate, în decursul punerii în aplicare și în aplicarea lor, sunt interpretate în conformitate cu hotărârile relevante ale Curții de Justiție a Comunităților Europene date anterior datei semnării Acordului SEE. În ceea ce privește hotărârile relevante ale Curții de Justiție date ulterior datei semnării Acordului SEE, din articolul 3 alineatul (2) din Acordul privind Autoritatea de Supraveghere și Curtea reiese faptul că Autoritatea de Supraveghere AELS și Curtea AELS vor lua în considerare principiile stabilite în cadrul acestor hotărâri.

(14) Comunicarea Comisiei privind regulile interne de procedură pentru tratarea cererilor de acces la dosar în cazurile care intră sub incidența articolelor 85 și 86 (în prezent 81 și 82) din Tratatul CE, articolelor 65 și 66 din Tratatul CECO și a Regulamentului (CEE) nr. 4064/89 al Consiliului (JO C 23, 23.1.1997, p. 3). În conformitate cu dispozițiile articolului 58 din Acordul privind SEE și ale Protocolului 23 la acesta, Autoritatea și Comisia trebuie să colaboreze în vederea promovării inter alia a punerii în aplicare omogene, aplicării și interpretării Acordului SEE. Deși deciziile Comisiei nu au caracter obligatoriu pentru Autoritate, Autoritatea va depune eforturi pentru a lua în considerare aceste practici privind cazurile Comisiei.

(15) În cadrul acestei notificări, termenul „întreprindere” include atât întreprinderile cât și asociațiile de întreprinderi. Termenul „persoană” include persoanele fizice și juridice. Multe entități sunt persoane juridice și întreprinderi în același timp; în acest caz, acestea sunt acoperite de ambii termeni. Același lucru se aplică în cazul în care o persoană fizică este o întreprindere în sensul articolelor 53 și 54 din Acordul privind SEE. În procedurile de concentrare, trebuie luate în considerare persoanele menționate la articolul 3 alineatul (1) litera (b) din actul specificat la punctul 1 din Anexa XIV la Acordul privind SEE [Regulamentul (CE) nr. 139/2004], chiar dacă acestea sunt persoane fizice. În cazul în care entități fără personalitate juridică și care nu sunt întreprinderi sunt implicate în procedurile privind concurența desfășurate de Autoritatea de Supraveghere AELS, Autoritatea aplică, acolo unde este cazul, principiile stabilite în prezenta comunicare mutatis mutandis.

(16) În conformitate cu articolul 15 alineatul (1) din Capitolul III, articolul 18 alineatul (3) din Capitolul XIII și articolul 17 alineatul (1) din Regulamentul Comisiei de punere în aplicare, a se vedea nota 9 de mai sus.

(17) În cadrul prezentei notificări, termenul „document” este utilizat pentru toate formele de suport de informații, indiferent de mediul de stocare. Acesta acoperă, de asemenea, dispozitivele pentru stocarea datelor electronice existente sau care pot deveni disponibile.

(18) În conformitate cu articolul 27 alineatul (2) din Capitolul II, articolele 15 alineatul (2) și 16 alineatul (1) din Capitolul III, și articolul 17 alineatul (3) din Regulamentul Comisiei de punere în aplicare a fuziunilor, a se vedea nota 9 de mai sus. Aceste excepții sunt, de asemenea, menționate în Cazul T-7/89, Hercules Chemicals/Comisie, [1991] ECR II-1711, alineatul 54. Tribunalul de Primă Instanță al Comunităților Europene a hotărât că nu este numai de competența Comisiei să decidă care documente din cadrul dosarului pot fi utile în scopul apărării [Cf. Cazului T-30/91 Solvay/Comisie, [1995] ECR II-1775, alineatele (81)-(86), și Cazul T-36/91 ICI/Comisie, [1995] ECR II-1847, alineatele (91)-(96)].

(19) Exemple de documente interne sunt proiectele, avizele, memoriile sau notele din partea direcțiilor Autorității sau a altor autorități publice implicate.

(20) În conformitate cu articolul 27 alineatul (2) din Capitolul II, articolul 15 alineatul (2) din Capitolul III și articolul 17 alineatul (3) din Regulamentul Comisiei de punere în aplicare a fuziunilor, a se vedea nota 9 de mai sus.

(21) În conformitate cu alineatul (1) de mai sus.

(22) A se vedea în acest sens hotărârea din 30 septembrie 2003 în Cazurile conexate T-191/98 și T-212/98 la T-214/98 Atlantic Container Line și alții/Comisie (TACA), [2003] ECR II-3275, alineatele (349)-(359).

(23) Declarațiile înregistrate în conformitate cu articolul 19 sau articolul 20 alineatul (2) litera (e) din Capitolul II sau articolul 13 alineatul (2) litera (e) din Capitolul XIII vor fi, de asemenea, considerate în mod normal ca fiind documente accesibile [a se vedea alineatul (10) de mai sus].

(24) În conformitate cu articolul 27 alineatul (2) din Capitolul II, articolul 15 alineatul (2) din Capitolul III, articolul 17 alineatul (3) din Regulamentul Comisiei de punere în aplicare a fuziunilor, a se vedea nota 9 de mai sus. În prezenta comunicare, termenul „state AELS” include statele AELS care sunt părți la Acordul privind SEE.

(25) A se vedea în acest sens Ordonanța Tribunalului de Primă Instanță în Cazurile T-134/94 et al NMH Stahlwerke și Alții/Comisie [1997] ECR II-2293, alineatul (36), și Cazul T-65/89, BPB Industries and British Gypsum [1993] ECR II-389, alineatul (33).

(26) În domeniul de control al concentrării economice, acesta se poate aplica în special documentelor depuse de un stat AELS în temeiul articolului 9 alineatul (2) din Capitolul XIII în ceea ce privește prezentarea cazului.

(27) În conformitate cu articolul 16(1) din Capitolul III și articolul 17 alineatul (3) din Regulamentul Comisiei de punere în aplicare a fuziunilor, a se vedea nota 9 de mai sus; Cazul T-7/89 Hercules Chemicals NV/Comisie, [1991] ECR II-1711, paragraful 54; Cazul T-23/99, LR AF 1998 A/S/Comisie, [2002] ECR II-1705, paragraful 170.

(28) Hotărârea din 18 septembrie 1996 în Cazul T-353/94, Postbank NV/Comisie, [1996] ECR II-921, alineatul (87).

(29) Tribunalele din cadrul Comunității s-au pronunțat în legătură cu această chestiune privind prevederile comunitare corespondente atât în cazul unui presupus abuz de poziție dominantă (articolul 82 din Tratatul CE) [Cazul T-65/89, BPB Industries and British Gypsum [1993] ECR II-389; și Cazul C-310/ 93P, BPB Industries and British Gypsum [1995] ECR I-865], cât și în cazurile de concentrare [Cazul T-221/95 Endemol/Comisie [1999] ECR II-1299, alineatul (69), și Cazul T-5/02 Laval/Comisie [2002] ECR II-4381, alineatul (98) și următoarele].

(30) A se vedea alineatul (40) de mai jos.

(31) A se vedea alineatul (35) de mai jos.

(32) Totuși, secretele de afaceri sau alte informații confidențiale furnizate unei asociații profesionale sau comerciale de către membrii săi nu își pierd caracterul confidențial față de terțe părți și, prin urmare, pot să nu fie transmise reclamanților. În conformitate cu cazurile conexate 209-215 și 218/78, Fedetab, [1980] ECR 3125, alineatul (46).

(33) A se vedea alineatele (35)-(38) de mai jos privind solicitarea întreprinderilor de a identifica informațiile confidențiale.

(34) În conformitate cu articolul 27 alineatul (2) din Capitolul II și articolul 15 alineatul (3) din Capitolul III.

(35) Articolul 18 alineatul (1) din Regulamentul Comisiei de punere în aplicare a fuziunilor, a se vedea nota 9 de mai sus.

(36) În conformitate cu alineatul (42) de mai jos.

(37) Și articolul 17 alineatul (1) din Regulamentul Comisiei de punere în aplicare a fuziunilor, a se vedea nota 9 de maisus.

(38) În conformitate cu articolul 8 alineatul (1) din Capitolul III, care se referă la „accesul la documente” al reclamanților și cu articolul 17 alineatul (2) din Regulamentul Comisiei de punere în aplicare a fuziunilor, a se vedea nota 9 de mai sus, care se referă la „accesul la dosar” al altor părți implicate „în măsura în care acest lucru este necesar în scopul elaborării comentariilor lor”.

(39) A se vedea în acest sens Cazul T-17/93 Matra-Hachette SA/Comisie, [1994] ECR II-595, alineatul (34). Tribunalul de Primă Instanță al Comunităților Europene a hotărât că drepturile terțelor părți, astfel cum sunt prezentate de articolul 19 din Regulamentul nr. 17 al Consiliului din 6 februarie 1962 [în prezent înlocuit de articolul 27 din Regulamentul (CE) nr. 1/2003], au fost limitate la dreptul de a participa la procedura administrativă.

(40) Prin intermediul unei scrisori elaborate în conformitate cu articolul 7 alineatul (1) din Capitolul III.

(41) În conformitate cu articolul 8 alineatul (1) din Capitolul III.

(42) În conformitate cu articolul 8 alineatul (1) din Capitolul III.

(43) Ase vedea articolul 18 alineatul (4) din Capitolul II și articolul 17 alineatul (2) din Regulamentul Comisiei de punere în aplicare, a se vedea nota 9 de mai sus.

(44) În conformitate cu articolul 11 litera (b) din Regulamentul Comisiei de punere în aplicare a fuziunilor, a se vedea nota 9 de mai sus.

(45) În conformitate cu articolul 16 alineatul (2) din Capitolul III și articolul 18 alineatul (2) din Regulamentul Comisiei de punere în aplicare a fuziunilor, a se vedea nota 9 de mai sus.

(46) În conformitate cu articolul 10 alineatul (2) din Capitolul III.

(47) În conformitate cu articolul 6 alineatul (1) din Capitolul III.

(48) În conformitate cu articolul 13 alineatele (1) și (3) din Capitolul III.

(49) În conformitate cu articolul 7 alineatul (1) din Capitolul III.

(50) Articolul 12 din Regulamentul Comisiei de punere în aplicare a fuziunilor, a se vedea nota 9 de mai sus.

(51) Articolul 13 din Regulamentul Comisiei de punere în aplicare a fuziunilor, a se vedea nota 9 de mai sus.

(52) În conformitate cu articolul 16 din Regulamentul Comisiei de punere în aplicare a fuziunilor, vezi nota 9 de mai sus.

(53) În procedurile de concentrare principiile stabilite în prezentul alineat și în alineatele următoare se aplică și persoanelor menționate în articolul 3 alineatul (1) litera (b) din actul menționat la punctul 1 din Anexa XIV la Acordul privind SEE [Regulamentul (CE) nr. 139/2004].

(54) În conformitate cu articolul 16 alineatul (3) din Capitolul III și articolul 18 alineatul (3) din Regulamentul Comisiei de punere în aplicare a fuziunilor, a se vedea nota 9 de mai sus. Acesta este aplicabil și documentelor colectate de către Autoritatea de Supraveghere AELS în cadrul unei inspecții în conformitate cu articolul 13 din Capitolul XIII și articolele 20 și 21 din Capitolul II.

(55) În conformitate cu articolul 16 alineatul (3) din Capitolul III și articolul 18 alineatul (3) din Regulamentul Comisiei de punere în aplicare a fuziunilor, a se vedea nota 9 de mai sus.

(56) În conformitate cu articolul 16 alineatul (3) din Capitolul III.

(57) În conformitate cu articolul 16 din Capitolul III.

(58) În conformitate cu articolul 9 din Decizia nr. 177/02/COL din 30 octombrie 2002 (JO L 80, 27.3.2003, p. 27) și Suplimentului SEE la JO nr. 16, 27.3.2003, p. 2.

(59) În conformitate cu alineatul (19) de mai sus.

(60) În conformitate cu Cazul T-5/02, Tetra Laval/Comisie, [2002] ECR II-4381, alineatele (98), (104) și (105).

(61) Comunicarea Autorității de Supraveghere AELS privind tratarea plângerilor de către Autoritatea de Supraveghere AELS în temeiul articolelor 53 și 54 din Acordul privind SEE, nepublicat încă.

(62) A se vedea în acest sens Cazul T-25/95 et al. Cimenteries, alineatul 635.

(63) În conformitate cu articolul 8 din Decizia nr. 177/02/COL din 30 octombrie 2002 (JO L 80, 27.3.2003, p. 27) și Suplimentului SEE la JO nr. 16, 27.3.2003, p. 2.

(64) În conformitate cuarticolele 15 alineatul (4) și 8 alineatul (2) din Capitolul III, respectiv, articolul 17 alineatul (4) din Regulamentul Comisiei de punere în aplicare a fuziunilor, a se vedea nota 9 de mai sus.